Τίτλος: Η επανάσταση του 1821

Συντάκτρια: Παπαδάκη Ραφαηλία

Πάνε 200 χρόνια από τη μοιραία ημέρα που η γης τραντάχτηκε σύσσωμη από τον ορμητικό ενθουσιασμό των Ελλήνων για ελευθερία. Μετά από περίπου τέσσερις αιώνες σκλαβιάς κάτω από τον Οθωμανικό ζυγό, η Φιλική Εταιρία φούντωσε τον πατριωτισμό των αφυπνισμένων Ελλήνων, ώστε καπεταναίοι και απλός λαός εξεγέρθηκαν εναντίον των Τούρκων. Δεν έφτανε όμως η επικράτηση επί της γης, αλλά έπρεπε να κυριαρχήσουν και στα υδάτινα εδάφη. Δίχως να λογαριάσουν την κολοσσιαία δύναμη του τουρκοαιγυπτιακού στρατού και στόλου οι Έλληνες χύθηκαν με μανία στη μάχη, για να δημιουργήσουν και τύποιςτο έθνος της Ελλάδος.

Από πού ξεκίνησε όμως αυτό το μεγάλης, ελληνικής παρακαταθήκης γεγονός; Ξεκίνησε από την Πελοπόννησο και τις γύρω περιοχές, καθώς εκεί βρίσκονταν πλήθος ευνοϊκών παραγόντων. Πρώτα απ’ όλα η αριθμητική υπεροχή των Ελλήνων σε αυτές τις περιοχές ήταν συντριπτικά μεγάλη σε σχέση με το πλήθος των Τούρκων, ενώ συνάμα οι κάτοικοι ήταν εξοικειωμένοι με τα δύσβατα εδάφη της πατρίδας τους. Πολεμούσαν επομένως, με άπιαστη δεξιότητα σε απάτητα όρη. Σημαντικό ρόλο διαδραμάτισε και η εξάπλωση της Φιλικής Εταιρείας, καθώς περιλάμβανε πολλά αφοσιωμένα και τολμηρά στελέχη, τα οποία βοήθησαν στην άνθιση της ιδέας ενός ανεξάρτητου έθνους. Άλλο σπουδαίο ευνοϊκό στοιχείο ήταν η μειωμένη τότε στην Πελοπόννησο στρατιωτική δύναμη των Τούρκων, που είχαν πρότερα κατευθυνθεί στην Ήπειρο για την καταπολέμηση του Αλή Πασά. Δεδομένων όμως των προετοιμασιών και των καθημερινών ζυμώσεων, που είχαν ξεκινήσει από το Νοέμβριο του 1820, ημερομηνία της έναρξης της επαναστάσεως ορίστηκε συμβατικά η 25η Μαρτίου του 1821. Αξιοσημείωτο είναι ότι ήδη στις 12 Δεκεμβρίου του 1820 στο Σούλι η επανάσταση ήταν νικηφόρα για τους Έλληνες, που ανέδειξαν το θάρρος και την αγωνιστική τους θέληση ενθουσιάζοντας τους κατοίκους της περιοχής. Μεγάλα ονόματα που πρωτοστάτησαν στις επαναστατικές επιχειρήσεις ήταν ο Αλέξανδρος Υψηλάντης, ο Γεώργιος Δημήτριος Δικαίος ή Παπαφλέσσας, ο Θεόδωρος Κολοκοτρώνης και πολλοί άλλοι. Δυστυχώς, μετά από τα πρώτα επαναστατικά επεισόδια ακολούθησαν άγριες σφαγές και λυσσασμένες καταδιώξεις των χριστιανών στα μεγάλα αστικά κέντρα από τους Τούρκους και ιδιαίτερα στην Κωνσταντινούπολη. Οι βίαιες αυτές πράξεις αναστάτωσαν τα αναδυόμενα τότε κράτη, που σήμερα αποτελούν την Ευρωπαϊκή Ένωση, και εξαγρίωσαν περισσότερο τους μαχόμενους να συνεχίσουν το επαναστατικό τους έργο.

Από την άλλη πλευρά, στον ναυτικό αγώνα, τρεις ήταν οι κυρίαρχες δυνάμεις στον ελληνικό ορίζοντα. Στην πρώτη θέση βρισκόταν η Ύδρα, που κατείχε τα περισσότερα πολεμικά πλοία μαζί, και έπονταν οι Σπέτσες και τα Ψαρά, που είχαν αναπτυχθεί από τον 18ο αιώνα σε υπολογίσιμα ναυτικά κέντρα. Η συνθήκη του Κιουτσούκ-Καϊναρτζή (1774) είχε βοηθήσει στην άνθιση του εμπορίου των ελληνικών νησιών. Επιπροσθέτως, δεδομένου ότι αυτές οι ναυτικές δυνάμεις έπρεπε να διαφυλάξουν τα προϊόντα τους από τους πειρατές, είχαν τα περισσότερα από τα πλοία τους επανδρωμένα με κανόνια και πολεμοφόδια. Έτσι μία σειρά ναυτικών επιχειρήσεων οδήγησε στην απελευθέρωση υποδουλωμένων περιοχών. Επί παραδείγματι, μία από τις σημαντικότερες νίκες ήταν στις 27 Μαΐου του 1821, όταν τουρκικό δίκροτο εθεάθη από τον υδραίικο στόλο στην Ερεσό. Τότε ο ελληνικός στόλος επιτέθηκε με κανονιοβολισμό, αλλά δεν μπορούσε να νικήσει. Η μόνη λύση ήταν να ανατινάξουν το εχθρικό πλοίο και αυτό έκαναν. Για πρώτη φορά επιχειρήθηκε η χρήση εκρηκτικών υλών εναντίον του εχθρικού πλοίου. ΟΔημήτριος Παπανικολής σε συνεργασία με τον Ιάκωβο Τομπάζη κατέστρεψαν ολοσχερώς το τουρκικό δίκροτο. Η επιτυχία του τολμήματος ήταν τεράστια και οι συνέπειές της ακόμα μεγαλύτερες, δεδομένου ότι δεν περιορίζονταν στην απώλεια ενός μεγάλου πολεμικού πλοίου και σε περισσότερους από 1.000 άνδρες, αλλά αναπτέρωσε συνάμα το ηθικό των αναδυόμενων επαναστατών. Χαρακτηριστικόςτου απόηχου των ναυμαχιών είναι ο στίχος από το ποίημα του Ανδρέα Κάλβου «Τα ηφαίστεια», όπου θαυμάζοντας το τεράστιο τούτο κατόρθωμα των πυρπολήσεων διατύπωσε: «Ω! πώς από τα μάτια μου ταχέως εχάθη ο στόλος· πλέον δεν ξανοίγω παρά καπνούς και φλόγας ουρανομήκεις» .

Δυστυχώς η παράλληλη επανάσταση στην Κρήτη, η οποία δεν είχε προσαρτηθεί ακόμα στην Ελλάδα, είχε πολλά εμπόδια στο διάβα της. Το βασικότερο ήταν το γεγονός ότι από τους 260.000 κατοίκους της Κρήτης οι 120.000 ήταν μουσουλμάνοι και οι 20.000 από αυτούς ήταν καλά εξοπλισμένοι. Κατά συνέπεια ο χριστιανικός λαός ζούσε σε ένα καθεστώς καταπίεσης και τρομοκρατίας που επέβαλλαν οι τρεις διοικητές δια της βίας. Υπήρχε σημαντική έλλειψη και στα όπλα, που συνολικά ήταν μόνο 1.200 σε όλο το νησί, ενώ τα 800 ήταν στην κατοχή μόνο των Σφακιανών. Τίποτα όμως από τα προαναφερόμενα δεν κατάφερε να σταθεί εμπόδιο στην ακόρεστη δίψα των Κρητικών για απελευθέρωση. Η πρώτη μεγάλη νίκη σημειώθηκε στις 14 Ιουνίου του 1821 στονΛούλο Χανίων, όπου εξοντώθηκε ένα σώμα γενιτσάρων και σκοτώθηκε ο αρχηγός τους από τους Σφακιανούς οπλαρχηγούς. Οι Τούρκοι απάντησαν με λεηλασίες σπιτιών, εκκλησιών και ανελέητες σφαγές του άμαχου πληθυσμού. Πολλοί είναι εκείνοι που μονολογούν περί ελευθερίας. Για τους Κρητικούς όμως, η ελευθερία δεν έμεινε μια κούφια λέξη,αλλά ριζωμένη μες στην εθνική ψυχή τους αποτέλεσε τον ιερότερο λόγο της ύπαρξής τους. Οι ανυποχώρητοι αγώνες, η ομοψυχία και η απαράμιλλη ανδρεία του κρητικού λαού ελευθέρωσαν εντέλει την Κρήτη, έστω κι αργότερα.

Συνοψίζοντας, χωρίς την άσβεστη στον χρόνο επιθυμία των Ελλήνων για ελευθερία, δεν θα είχαν επιτευχθεί οι νίκες που οδήγησαν στη δημιουργία του υπάρχοντος εδώ και διακόσια χρόνια ελληνικού κράτους. Παρά τις δυσκολίες και τις αντιξοότητες με τις οποίες ήρθαν αντιμέτωποι οι Έλληνες, κατάφεραν τελικά να φτάσουν στην κορυφή. Απέδειξαν ότι η Ελλάδα δεν είναι μόνον μία οντότητα πάνω στο χάρτη, αλλά είναι ένας λαός με εθνική συνείδηση, πάθος για την ελευθερία και περισσή γενναιότητα, ώστε να γράφεται αθάνατη ιστορία.

Πηγή: Ιστορία του Ελληνικού Έθνους, τόμος ΙΒ